 NA STANLEY NGOTHO WAHUDUMU wa bodaboda katika Kaunti ya Kajiado wamelalamikia ongezeko la visa vya wizi wa pikipiki zao ambapo watu 10 wameuawa na waendeshaji 50 kujeruhiwa, huku pikipiki 600 zikiibwa ndani ya mwaka mmoja uliopita. Kulingana na Muungano wa Wahudumu wa Boda Boda Nchini (BAK), tawi la Kaunti ya Kajiado, sekta hiyo imetekwa na magenge ya wahalifu wanaoua, kujeruhi na kuiba pikipiki hizo za uchukuzi. Data za boda boda zilizoibwa zinaonyesha kuwa 84 zimeibwa kutoka Loitoktok, Kajiado Mjini (109), Ong’ata Rongai (110), Ngong (101) na Kitengela (140). Kwa jumla, pikipiki 544 zimeripotiwa kuibwa ndani ya muda wa mwaka mmoja. Thamani ya vyombo hivyo vya uchukuzi ni Sh152, 320, 000 ikizingatiwa kuwa boda boda moja inagharimu Sh280, 000, kwa wastani. Mwenyekiti wa BAK, Kaunti ya Kajiado Alex Gitari aliambia Taifa Leo Dijitali kuwa pikipiki zilizoibwa hupelekwa katika eneo la makazi duni ya Lokolo nchini Tanzania baada ya kupitishwa katika vituo haramu vya mpakani. Pikipiki zingine pia hupelekwa katika vitongoji duni vya Kiamaiko na Mukuru Kwa Njenga, Jijini Nairobi. “Katika vitongoji hivi pikipiki hizo za wizi hubomolewa na vipuri kuuzwa,” akasema. “Aidha, pikipiki zingine zinazoibwa katika maeneo ya Loitoktok na Namanga, hupelekwa katika mitaa ya mabanda nchini Tanzania. Tunajaribu mara kadha kufuata pikipiki hizo lakini tumekumbana na upinzani mkali kutoka kwa wanachama wa genge linalohusika na wizi huo,” akasema Gitari. Inasemekana kuwa genge hilo la wezi hulenga pikipiki mpya zilizonunuliwa kwa njia ya mkopo. Lina majasusi katika kila mji ambao hujifanya waendeshaji boda boda au makanika. Huwa wanatekeleza wizi huo nyakati za usiku. “Baada ya pikipiki huibwa kutoka miji mbalimbali, mitambo ya kuzifuatilia huvurugwa baada ya kufikishwa katika vituo hivyo viwili vya jijini Nairobi. Mitaa hiyo ya mabanda haifikiki. Tumejaribu kufika huko lakini huwa tunazuiwa na wanachama wa magenge hayo,” akaeleza Bw Gitari akiwasuta polisi wa Nairobi kwa kushirikiana na wezi hao. Bw Justus Onjoke, 29, alivamiwa wiki jana na majambazi wenye silaha katika kona ya kuingia Mombasa Road majira ya usiku. Aliamriwa asalimishe pikipiki yake ili kuokoa maisha yake na akasalimu amri.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  